Καμπέρ

Το Καμπέρ (γαλλικά: Quimper· αρχ. ελληνικά: Κορισόπιτον) είναι πόλη του νομού Φινιστέρ, στη διοικητική περιοχή της Βρετάνης στη βορειοδυτική Γαλλία.

Είναι η διοικητική πρωτεύουσα του νομού και θεωρείται ως η πολιτιστική καρδιά της Βρετάνης. Η πόλη είναι γνωστή για τον καθεδρικό ναό της, την ατμοσφαιρική παλιά συνοικία και τα μουσεία, αλλά κυρίως για το ετήσιο φεστιβάλ που προβάλει τον βρετονικό πολιτισμό.

Ο πληθυσμός ανέρχεται σε 63.405 κατοίκους (2016) και είναι το κέντρο ευρύτερης αστικής περιοχής με 127.286 κατοίκους (2015).

Οι κάτοικοι της πόλης ονομάζονται Καμπερουά και Καμπερουάζ.

Τοπωνυμία 
Η πόλη Καμπέρ πήρε το όνομά της από το βρετονικό kemper που σημαίνει συμβολή και αναφέρεται στη συμβολή του ποταμού Οντέ και των παραποτάμων του, σημείο στο οποίο είναι κτισμένη η πόλη.

Γεωγραφικά στοιχεία 

Η πόλη βρίσκεται στο νότο του νομού Φινιστέρ και είναι χτισμένη στη συμβολή του ποταμού Οντέ και των παραποτάμων του: Στεΐρ, Φρουτ και Ζε. Βρίσκεται σε απόσταση 485 χιλιομέτρων κατ'ευθεία γραμμή δυτικά του Παρισιού.

Το Καμπέρ απέχει 15 χιλιόμετρα από την ακτή του Ατλαντικού. Η θάλασσα ανεβαίνει στην κοιλάδα του Οντέ και μετατρέπει την πόλη σε λιμάνι, γεγονός που εξηγεί την ανάπτυξη και τον οικονομικό της ρόλο στην περιοχή. 

Ο Οντέ, που είναι ένας από τους ωραιότερους ποταμούς της Βρετάνης, διαρρέει την πόλη από τα ανατολικά προς τα δυτικά, παράλληλα με την παλιά πόλη, και εκβάλει στη θάλασσα στο Μπενοντέ, μετά από διαδρομή 15  χιλιομέτρων. 

Η έκταση της κοινότητας είναι 84,45 χιλιόμετρα. Το υψόμετρο κυμαίνεται από 2 έως 151 μέτρα. 

Το κλίμα είναι ωκεάνιο, με πολλές βροχοπτώσεις κατά το χειμώνα.

Ιστορία 

Το Καμπέρ είναι η ιστορική πρωτεύουσα της Κορνουάιγ, η πιο παραδοσιακή περιοχή της Βρετάνης, και έχει έναν ιδιαίτερο βρετονικό, κελτικό χαρακτήρα. Τα καταστήματα και οι σημαίες προβάλουν την κελτική κληρονομιά της περιοχής.

Πριν τη ρωμαϊκή κατάκτηση (58-52 π.Χ.), στην περιοχή κατοικούσε η γαλατική φυλή των Οσισμίων και ανθηρή γεωργική δραστηριότητα φαίνεται να είχε αναπτυχθεί, όπως ανακαλύπτει η αρχαιολογική έρευνα στην περιοχή. Η πόλη αναπτύχθηκε κατά τους ρωμαϊκούς χρόνους ως Τσίβιτας Κοριζόπιτουμ και μετονομάστηκε σε Καμπέρ-Κοραντέν  μετά το θάνατο του πρώτου επισκόπου της Αγίου Κοραντέν. Το 495 μ.Χ. είχε γίνει Επισκοπή. 

Στη συνέχεια έγινε η πρωτεύουσα της κομητείας της Κορνουάιγ. Τον 11ο αιώνα, ενώθηκε με το δουκάτο της Βρετάνης. Κατά τη διάρκεια του πολέμου της διαδοχής της Βρετάνης (1341-1364), η πόλη υπέστη σημαντικές καταστροφές. Το 1364, το δουκάτο πέρασε στον Ιωάννη Δ΄ της Βρετάνης, κόμη του Μονφόρ.

Η πόλη 

Η πόλη έχει παραδοσιακή ατμόσφαιρα, με πεζογέφυρες που εκτείνονται στα ποτάμια που τη διαρρέουν. Η εκκλησία της Λοκμαριά, ρομανικού ρυθμού, χρονολογείται από τον 11ο αιώνα. 

Ο καθεδρικός ναός του Σαιν-Κοραντέν, με την πρόσοψη του σε γοτθικό στιλ, κατασκευάστηκε μεταξύ του 13ου και του 16ου αιώνα. Είναι το παλαιότερο γοτθικό οικοδόμημα στη Βρετάνη. Οι δύο πύργοι, ύψους 76 μέτρων, προστέθηκαν τον 19ο αιώνα. Τα βιτρό παράθυρα του 15ου αιώνα είναι εξαιρετικά. Ο καθεδρικός ναός είναι αφιερωμένος στον Άγιο Κοραντέν, πρώτο επίσκοπο του Καμπέρ.

Στα δυτικά του καθεδρικού ναού βρίσκονται οι πεζόδρομοι του γραφικού ιστορικού κέντρου, οι οποίοι διαθέτουν μια μεγάλη ποικιλία από μεσαιωνικά σπίτια με ξυλοδεσιές και καταστήματα. Στο κέντρο της πόλης βρίσκεται το επισκοπικό μέγαρο, το οποίο σήμερα στεγάζει το Νομαρχιακό Μουσείο Βρετάνης, που είναι αφιερωμένο στην περιφερειακή ιστορία, την αρχαιολογία, την εθνολογία και την οικονομία. Εκτείθενται αρχαιολογικές και εθνογραφικές συλλογές από έπιπλα, ενδυμασίες, κεντήματα, φαγιεντιανά σκεύη, έργα λαϊκής τέχνης, εργαλεία και διάφορα  αντικείμενα καθημερινής χρήσης.  

Κοντά στο επισκοπικό παλάτι υπάρχουν τα ερείπια των τειχών της πόλης, του 15ου αιώνα. 
Σε κοντινή απόσταση βρίσκεται το Μουσείο Καλών Τεχνών. Το μουσείο έχει πρόσοψη του 19ου αιώνα και εντελώς ανακατασκευασμένο εσωτερικό. Συγκεντρώνει μια συλλογή έργων ζωγραφικής από τον 14ο έως τον 21ο αιώνα που περιλαμβάνει έργα του Φρανσουά Μπουσέ, του Ζαν-Μπατίστ Καμίλ Κορό, του Ζαν-Μπαπτίστ Ουντρί και του Ρούμπενς, καθώς και έργα ζωγράφων της σχολής Ποντ-Αβέν όπως οι Εμίλ Μπερνάρ, Ζωρζ Λακόμπ κ.α. Μία αίθουσά του έχει διατεθεί στον ποιητή Μαξ Ζακόμπ, που γεννήθηκε στην πόλη.

Βρετονική γλώσσα 
Η πόλη ξεκίνησε ένα γλωσσικό σχέδιο μέσω του προγράμματος Ya d'ar brezhoneg ( ναι στα βρετονικά) στις 6 Φεβρουαρίου 2008, για να αναβιώσει τη διδασκαλία και τη χρήση των βρετονικών, της ιστορικής κελτικής γλώσσας της περιοχής. Το 2008, το 4,61% των παιδιών πρωτοβάθμιας εκπαίδευσης φοίτησαν σε δίγλωσσα σχολεία.

Οικονομία 

Η πόλη είναι έδρα του Εμπορικού και Βιομηχανικού Επιμελητηρίου του Καμπέρ Κορνουάιγ που διαχειρίζεται το λιμάνι του Καμπέρ καθώς και έξι κοντινά αλιευτικά λιμάνια μεταξύ των οποίων και το Γκιλβινέκ, που είναι το πρώτο αλιευτικό λιμάνι της Γαλλίας σε εκφορτώσεις γαλλικών πλοίων. Η πόλη είναι επίσης έδρα του Γενικού Συμβουλίου του Φινιστέρ. Αυτό έχει ως αποτέλεσμα την παρουσία πολλών διοικητικών φορέων, όπως η επιθεώρηση του Φινιστέρ, τα νομαρχιακά αρχεία ή η Περιφερειακή Υπηρεσία  Υγείας της Βρετάνης, που έχουν  συγκεντρωθεί σε ένα διοικητικό κέντρο στη συνοικία Κερφεντέν. Η πόλη είναι έδρα της Τράπεζας Κρεντί Αγκρικόλ του Φινιστέρ (Crédit Agricole du Finistère).

Φαγιάνς 
Το πιο γνωστό προϊόν της πόλης είναι τα φαγεντιανά (φαγιάνς) του Καμπέρ, σερβίτσια, διακοσμητικά, αγάλματα, κοσμήματα κλ με κεραμική επένδυση από κασσίτερο. Κατασκευάζονται στην περιοχή από το 1690 μέχρι σήμερα, χρησιμοποιώντας τολμηρά επαρχιακά σχέδια του Ζαν-Μπαπτίστ Μπουσκέ. Τα εργαστήρια φαγεντιανής βρίσκονταν στην περιοχή Λοκμαριά, την ιστορική συνοικία φαγεντιανών του Καμπέρ, κοντά στο κέντρο. Στο Καμπέρ υπάρχει μουσείο αφιερωμένο στα φαγεντιανά.

Κλωστοϋφαντουργία 
Από το 1938, το Καμπέρ είναι γνωστό για το εργοστάσιο καλτσοποιίας και εσωρούχων Armor Lux που κατασκευάζει μεταξύ άλλων τη διάσημη μαρινιέρα, εσώρουχα και καπέλα. Σήμερα διαθέτει δύο εργοστάσια στην πόλη και φιλοξενεί την έδρα της εταιρείας. Η Arvor Spinners είναι μια άλλη μάρκα ρούχων που υπάρχει στην πόλη. Δημιουργήθηκε το 1927 στη Βρέστη και μετακόμισε στο Καμπέρ το 1947, όπου η εμπειρία στον κλάδο της κλωστοϋφαντουργίας ήταν αναγνωρισμένη.

Κρέπες-Μηλίτης 
Τα εστιατόρια της πόλης διαθέτουν μερικές από τις καλύτερες κρέπες και μηλίτη, χαρακτηριστικά τοπικά προϊόντα της Βρετάνης. 

Η πόλη είναι επίσης γνωστή για τα χάλκινα αντικείμενα, τα είδη διατροφής, τα γαλβανισμένα σιδερένια σκεύη, το δέρμα, το χαρτί και τα μάλλινα προϊόντα.

Εκδηλώσεις 
Την καλοκαιρινή περίοδο στην περιοχή πραγματοποιούνται πολλά φεστιβάλ  πολλά από τα οποία έχουν παραδοσιακό χαρακτήρα, αλλά το Καμπέρ έχει και ένα χειμερινό φεστιβάλ: Les Hivernautes. Το καλοκαίρι υπάρχουν συναυλίες στις γωνίες των δρόμων, με παραδοσιακά όργανα και παίκτες ακορντεόν.

Το σημαντικότερο φεστιβάλ της πόλης είναι το «Φεσιβάλ της Κορνουάιγ», ετήσιο φεστιβάλ που προβάλει τον βρετονικό πολιτισμό.

Διεθνείς σχέσεις 
  Λίμερικ, Ιρλανδία
  Ρέμσαϊντ, Γερμανία
  Φόλκερκ, Σκωτία, Ηνωμένο Βασίλειο
  Ορένσε, Ισπανία
  Γιαντάι, Κίνα
  Φότζα, Ιταλία
  Λαύριο, Ελλάδα

Τουρισμός 
Χαρακτηρισμένη «Πόλη τέχνης και ιστορίας» από το 1989, η πόλη προσελκύει πολλούς τουρίστες. Τα αρχιτεκτονικά μνημεία, η γειτνίαση με τη θάλασσα, το φυσικό περιβάλλον, οι κρουαζιέρες στον Οντέ και κοντινές πόλεις, όπως οι Κονκαρνό, Λακρονάν, Μπενοντέ συμβάλλουν στο δυναμισμό του τουρισμού του Καμπέρ.  Τέλος, το Φεστιβάλ Κορνουάιγ προσελκύει χιλιάδες τουρίστες κάθε χρόνο στα μέσα Ιουλίου.

Αξιοθέατα στο Καμπέρ:

 Ο καθεδρικός ναός. Το πιο εντυπωσιακό κτίριο του Καμπέρ είναι ο καθεδρικός ναός του, ο οποίος είναι αντιπροσωπευτικός της γοτθικής θρησκευτικής αρχιτεκτονικής στη Βρετάνη. Η κατασκευή του άρχισε τον 12ο αιώνα και συνεχίστηκε κατά διαστήματα μέχρι τον 19ο αιώνα, όταν κατασκευάστηκαν οι δύο πυργίσκοι και εγκαταστάθηκαν νέα βιτρό παράθυρα. Ο καθεδρικός ναός πήρε το όνομά του από τον Άγιο Κοραντέν, τον πρώτο επίσκοπο του Καμπέρ.

 Οι εκκλησίες
 Το ιστορικό κέντρο της πόλης με μεσαιωνικές οχυρώσεις και σπίτια με ξυλοδεσιές του 14ου αιώνα. Οι δρόμοι έχουν ονόματα παλιών επαγγελμάτων και η Πλατεία του Βουτύρου ( Place au Beurre), όπου παραδοσιακά πωλούνταν βούτυρο, είναι μία από τις ωραιότερες της πόλης και καλό μέρος για στάση για μία κρέπα, παραδοσιακό έδεσμα της περιοχής.
 Το Μουσείο Καλών Τεχνών (κοντά στον καθεδρικό ναό)
 Το Νομαρχιακό Μουσείο Βρετάνης, παλιό επισκοπικό μέγαρο, προσφέρει μια ευρεία προβολή της ιστορίας της τοπικής τέχνης του Φινιστέρ: κοστούμια, πήλινα αντικείμενα, χρυσοχοΐα, έπιπλα κλπ.
 Το φεστιβάλ της Κορνουάιγ, με παραδοσιακούς χορούς την τελευταία εβδομάδα του Ιουλίου.
 Το Μουσείο φαγιαντιανών

Φωτοθήκη

Παραπομπές

Εξωτερικοί σύνδεσμοι 

 Καμπέρ-Τουρισμός (αγγλικά)
 Καμπέρ-Φινιστέρ (αγγλικά)

Πόλεις της Βρετάνης